На основу Правилника о категоризацији и рангирању научних часописа, Министарства науке, технолошког развоја и иновација Републике Србије ("Службени гласник РС", број 80 од 4. октобра 2024. године, број 85 од 3. октобра 2025. године и број 110 од 5. децембра 2025. године), достављамо Вам
УПУТСТВО ЗА РЕЦЕНЗЕНТЕ, СА ОБРАСЦЕМ РЕЦЕНЗИЈЕ
Вођење рецензентског поступка, као саставни део уредничког процеса, има за циљ унапређење квалитета часописа. Истовремено, служи и као основа за вредновање часописа.
Рецензија треба да садржи одговоре на питања:
1. да ли је чланак из области којима се часопис бави;

2. у којој мери су тема чланка и извори актуелни; 
3. да ли се ради о научном или стручном чланку;
4. да ли су садржином чланка повређени прописи о заштити поверљивих података, и предлог шта евентуалном дорадом треба променити;
5. да ли чланак треба прерадити, систематизовати, допунити и у чему би се састојала прерада или допуна;
6. да ли су потребне исправке назива – термина и да ли су све физичке величине изражене у Међународном систему мерних јединица (СИ);
7. да ли су графички прилози јасни, шеме и формуле тачне и усклађене са текстом; 
8. да ли постоје повреде етичких норми у раду;
9. да ли је чланак усклађен са Упутством за ауторе - доступно на сајту часописа Војно дело, на линку:   www.vojnodelo.mod.gov.rs/sadrzaj.php?id_sadrzaja=81 
У закључку је потребно експлицитно навести да ли чланак треба објавити или не, и обавезно навести разлоге.
Категоризација чланака је од посебне важности. У Војном делу објављују се искључиво  научни чланци! Стручне чланке одбацивати, без рецензирања, изузев када су у питању прикази  (Стручни чланци се могу објавити, изузетно и у ретким случајевима, искључиво у форми приказа (књиге, рачунарског програма, случаја, научног догађаја, и сл.), по одобрењу уредника 

Научни чланци су:

1. оригиналан научни рад (рад у којем се износе претходно необјављивани резултати сопствених истраживања научним методом);

2. прегледни рад (рад који садржи оригиналан, детаљан и критички приказ истраживачког проблема или подручја у којем је аутор остварио одређени допринос, видљив на основу аутоцитата);

3. кратко или претходно саопштење (оригинални научни рад пуног формата, али мањег обима или прелиминарног карактера);

4. научна критика, односно полемика (расправа на одређену научну тему заснована искључиво на научној аргументацији) и осврти.

Изузетно, у неким областима, научни рад у часопису може имати облик монографске студије, као и критичког издања научне грађе (историјско-архивске, лексикографске, библиографске, прегледа података и сл.) – дотад непознате или недовољно приступачне за научна истраживања.

Радови класификовани као научни морају имати бар две позитивне независне рецензије. 

Рецензија се доставља у електронској форми са скенираним потписом, на електронску адресу: vojno.delo@mod.gov.rs
Звање, презиме, средње слово и име рецензента

Назив, седиште и адреса установе у којој је рецензент запослен
Датум завршетка рецензије
РЕЦЕНЗИЈА ЧЛАНКА
Назив чланка ...

1. Да ли је чланак из области којима се часопис бави 

 Образложити.

2. Да ли је тема чланка од значаја за систем одбране

Образложити.

3. Актуелност чланка 

Образложити у којој мери су актуелни тема која се у чланку обрађује и извори  
(библиографске и друге референце).
4. Актуелност извора

Образложити у којој мери су актуелни извори  (библиографске и друге референце) на основу којих се чланак обрађује.
5. Категоризација чланка

Навести о којој врсти научног чланка (оригиналан научни рад, прегледни рад, кратко или претходно саопштење, научна критика) или стручног чланка (стручни рад, информативни прилог, приказ) се ради.

6. Повреда прописа о заштити поверљивих података

Навести да ли су садржином чланка повређени прописи о заштити поверљивих података и дати предлог шта кроз евентуалну дораду треба променити.
7. Прерада или допуна чланка
Навести да ли чланак треба изменити, прерадити, систематизовати, допунити и у чему би се састојала прерада или допуна.
8. Исправке
Да ли су потребне исправке назива-термина и да ли су све физичке величине изражене у Међународном систему мерних јединица (СИ)?
9. Табеларни и графички прилози
Да ли су табеле и графички прилози јасни? Да ли су шеме и формуле тачне и усклађене са текстом?
10. Повреда етичких норми
Да ли постоје повреде етичких норми у раду?
11. Усклађеност чланка са Упутством за ауторе
Да ли је чланак усклађен са Упутством за ауторе и да ли га треба дорадити у техничком смислу?

Закључак
У закључку је потребно експлицитно навести да ли чланак треба објавити или не, и навести разлоге.







Потпис (СКЕНИРАН):







_________________________
